I. Mikloš, podpredseda vlády a minister financií SR: (2003-06-18):
Vážená pani predsedajúca, vážené panie poslankyne, vážení páni poslanci, prijatím návrhu novely zákona sa vytvoria kvalitnejšie podmienky na realizáciu systému Štátnej pokladnice, takže z tohto dôvodu vás žiadam o podporu tohto návrhu novely. Ďakujem pekne. Z. Martináková, podpredsedníčka NR SR: Ďakujem. Dávam slovo spravodajcovi, ktorého určil výbor pre financie, rozpočet a menu, pánovi poslancovi Jozefovi Hurbanovi. J. Hurban, poslanec: Vážená pani predsedajúca, vážený pán podpredseda vlády, kolegyne a kolegovia, dovoľte mi, aby som v zmysle zákona Národnej rady o rokovacom poriadku vystúpil k návrhu zákona, ktorým sa mení a dopĺňa zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z. a ktorým sa mení zákon Národnej rady č. 82/1994 Z. z. o štátnych hmotných rezervách v znení neskorších predpisov. Uvedený návrh zákona bol doručený poslancom Národnej rady v stanovenej lehote. Ako spravodajca si osvojujem stanovisko, že predmetný návrh spĺňa všetky náležitosti návrhu zákona uvedené v zákone Národnej rady o rokovacom poriadku, ako i náležitosti určené v legislatívnych pravidlách. Predložený návrh zákona rieši závažnú problematiku, ktorú je potrebné upraviť spôsobom tak, ako sa navrhuje v predmetnom návrhu. Pani predsedajúca, otvorte, prosím, rozpravu. Z. Martináková, podpredsedníčka NR SR: Ďakujem, pán spravodajca. Otváram všeobecnú rozpravu. Písomne sa do rozpravy k tomuto bodu programu neprihlásil žiaden poslanec. Otváram možnosť hlásiť sa do rozpravy ústne. Uzatváram možnosť hlásiť sa ústne do rozpravy. Nehlási sa nikto. Vyhlasujem všeobecnú rozpravu za skončenú. Prosím, pán spravodajca, pristúpime k hlasovaniu a prosím, aby ste hlasovanie uvádzali. J. Hurban, poslanec: Pani predsedajúca, odporúčam, aby sa Národná rada uzniesla podľa § 73 ods. 3 písm. c) rokovacieho poriadku na tom, že prerokuje tento návrh zákona v druhom čítaní. Dajte, prosím, o tomto mojom návrhu hlasovať. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných 109 poslancov, za návrh hlasovalo 78, proti 25, zdržalo sa 5, nehlasoval 1. Konštatujem, že Národná rada sa uzniesla, že tento návrhu zákona prerokuje v druhom čítaní. Prosím, pán spravodajca, uvádzajte druhé hlasovanie. J. Hurban, poslanec: Súčasne odporúčam prideliť v druhom čítaní na prerokovanie tento návrh okrem výboru pre financie, rozpočet a menu aj ústavnoprávnemu výboru, výboru pre pôdohospodárstvo, výboru pre verejnú správu, výboru pre sociálne veci a bývanie, výboru pre  zdravotníctvo a výboru pre obranu a bezpečnosť. Za gestorský výbor navrhujem výbor pre financie, rozpočet a menu. Zároveň odporúčam, aby uvedený návrh prerokovali výbory do 28. augusta 2003 a gestorský výbor do 4. septembra 2003. Vážená pani predsedajúca, dajte, prosím, o tomto mojom návrhu hlasovať. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných 104 poslancov, za návrh hlasovalo 85, proti 8 poslancov, zdržalo sa 10 poslancov, nehlasoval 1 poslanec. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Ďakujem, pán spravodajca. vládnom návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov . Vládny návrh zákona máte, dámy a páni poslanci, pred prvým čítaním ako tlač 194, spoločnú správu výborov máte ako tlač 194a. Pán podpredseda vlády a minister financií, prosím, aby ste návrh odôvodnili.